Պաուլին Քրիք

Պաուլին Քրիստին Քրիք (, ), նիդերլանդացի քաղաքական գործիչ, որը 2017 թվականից մինչև 2019 թվականը պաշտոնավարել է որպես Հաագայի քաղաքապետ։ Հանդիսանում է Նիդերլանդների Ազատության և ժողովրդավարության ժողովրդական կուսակցության (VVD) անդամ, ով 2001-2013 թվականներին զբաղեցրել է նաև Առնհեմի համայնքապետի պաշտոնը։ 

Նա իր քաղաքական ակտիվ գործունեությունտ սկսել է 1994 թվականին՝ ծառայելով որպես ավագանու անդամ, իսկ արդեն 1996-2001 թվականներին եղել է մայրաքաղաք Ամստերդամի ավագ անդամ։

2015-2017 թվականներին եղել է Նիդերլանդների Թագավորության Սենատի անդամ։

Վաղ տարիների կյանք և կրթություն 
Պաուլին Քրիքը ծնվել է 1961 թվականին Նիդերլանդների հյուսիսարևմտյան Ֆրիզլանդ նահանգի Սնիք փոքրիկ բնակավայրում։ Ֆրեդերիկ Մյուլլերի ակադեմիան ավարտելուց հետո, Քրիքը Ամստերդամի ազատ համալսարանում ուսանել է իրավագիտություն։ Այդ ժամանակահատվածից ի վեր նա սկսում է ավելի ու ավելի շատ ներգրավվել ինչպես միջազգային հարաբերություններում, այնպես էլ հանրային կառավարման բնագավառում։ Նա ծառայել է Միջազգային հարաբերությունների ուսանողական ասոցիացիայի (SIB) ազգային խորհրդում և ՄԱԿ-ի միջազգային երիտասարդական և ուսանողական շարժման (ISMUN) գործադիր կոմիտեի կազմում։

Քաղաքական գործունեություն 
1986 թվականին Ամստերդամում VVD-ի քարոզարշավը ղեկավարելուց հետո Քրիքը հիմնում է իր սեփական  ընկերությունը՝ արշավների, վերաժողովների և այլ միջոցառումների սպասարկման համար՝ միևնույն ժամանակ ծառայելով «Housing Corporation Nieuw Amsterdam»-ի, Երեխաների խնամքի կենտրոնների գործատուների ասոցիացիայի և Երիտասարդական քաղաքականության կառավարությունների խորհրդի խորհուրդներում։

Տեղական քաղաքականություն (1994–2013) 
1994 թվականին Քրիքը ընտրվեց Ամստերդամի քաղաքային խորհրդի անդամ։ 1998 թվականի ընտրություններից հետո նրան վերապահվել են Ամստերդամի քաղաքապետարանի «տնտեսական գործեր և զբաղվածություն» և «քաղաքաշինություն, բնակարանային հարցերի և ներքաղաքային տնտեսություն» պորտֆելները։ Նա նաև կատարել է մի շարք գործառույթներ որպես խորհրդի անդամ և հանձնակատար, ինչպես նաև եղել է միջազգային առաքելությունների պատվիրակության ղեկավար Ամստերդամի ընկերությունների և հաստատությունների ներկայացուցիչների հետ միաժամանակ։

2001 թվականին Պաուլին Քրիքը Նիդերլանդական թագի կողմից նշանակվել է Առնեմի քաղաքապետ, իսկ 2007 թվականին՝ նրա պաշտոնավարումը երկարացվել է ևս վեց տարի ժամկետով։

Միևնույն ժամանակ նա զբաղեցրել է կառավարական օժանդակ պաշտոններ, ինչպիսիք են Երիտասարդների գործազրկության հարցերով խումբը և Աղետների օգնության խորհրդատվական հանձնաժողովը։ Նիդերլանդների Ազատության և ժողովրդավարության ժողովրդական կուսակցության (VVD) շրջանակներում նա եղել է ազգային և եվրոպական խորհրդարանների ներկայացուցիչների հետախուզման մշտական հանձնաժողովի նախագահ (2004–2012): Իր պաշտոնավարման ավարտից հետո Պաուլին Քրիքը Նիդերլանդների միապետի կողմից արժանացավ Օրանյան Նասաուի շքանշանի ասպետի կոչմանը։

Սենատի անդամ (2015–17) 

2015-ից 2017 թվականներին Քրիքը ծառայում է որպես Նիդերլանդների Թագավորության Սենատի անդամ։

Իր խորհրդարանական գործունեության շրջանակներում՝ Քրիքը 2016 թվականից ի վեր եղել է Եվրոպայի խորհրդի Խորհրդարանական վեհաժողովում Նիդերլանդների պատվիրակության անդամ։ Որպես «Լիբերալների և դեմոկրատների դաշինք հանուն Եվրոպայի» խմբի («ԱԼԴԵ») անդամ, նա մինչ օրս հանդես է գալիս Մշակույթ, գիտություն, կրթություն և մեդիայի հանձնաժողովի կազմում։ Քրիքը եղել է միջկուսակցական պատվիրակության կազմում՝ դիտորդելու 2016 թվականի Հյուսիսային Մակեդոնիայի խորհրդարանական ընտրությունները։

Հաագայի քաղաքապետ (2017–2019) 
2017 թվականի մարտին Պաուլին Քրիքն ընտրվում է Հաագայի քաղաքապետ։ Գրեթե բոլոր տեղական կուսակցությունները պաշտպանում են նրա թեքնածությունը։ 2019 թվականի հոկտեմբերին նա հրաժարական է տալիս։ Հրաժարականը պայմանավորված էր տիմ տարեկան զեկույցում հրապարակված եզրակացությամբ, որտեղ նրա ղեկավարած քաղաքային իշխանությունը մեղադրվում էր Հաագայի Սխեվենինգեն ափամերձ թաղամասում 2018 և 2019 թվականների Ամանորյա հրդեհների մեջ։

Այլ գործունեություն 
Քրիքը Միացյալ Նահանգների Գերմանական Մարշալի հիմնադրամի անդամ է 1992 թվականից և այդ կարգավիճակում 1998–2000 թվականներին մասնակցել է հայտնի Միգրացիոն երկխոսությանը։ 2003 թվականին Էյնդհովենի տեխնոլոգիական համալսարանի համաժողովը Պաուլին Քրիքին ընտրեց վերահսկիչ խորհրդի կազմում

Քրիքը մինչ օրս հանդիսանում է Նիդերլանդների Կարմիր խաչի խորհրդի, ինչպես նաև Կարմիր խաչի և Կարմիր մահիկի միջազգային ֆեդերացիայի (IFRC) կառավարման խորհրդում Նիդերլանդների պատվիրակության անդամ։

Քրիքը տարբեր ժամանակահատվածներում զբաղեցրել է նաև Նիդերլանդների տրանսպորտային միջոցների մարմնի (RDW) նախագահի, Նիդերլանդների ապահովագրողների ասոցիացիայի ռազմավարական խորհրդատվական խորհրդի նախագահի և «Aegon» ասոցիացիայի անդամի պաշտոնները։

Գործունեություն Հայաստանում 

Պաուլին Քրիքը որպես նիդերլանդական «VVD International» կազմակերպության ներկայացուցիչ 2023 թվականի ապրիլի 13-ին ժամանում է Հայաստան՝ մասնակցելու Լիբերալ քաղաքականության ինստիտուտի ամենամյա Կանանց հզորացման ակադեմիայի 4-րդ հոսքի ծրագրին որպես հատուկ հյուր։

Քրիքը ակադեմիայի ուսանողներին հայտնում է, որ ավարտել է ակտիվ քաղաքական գործունեությունը և իր նոր առաքելությունն է համարում ամբողջ աշխարհում կանանց իրավունքների շարժումներին օժանդակումն ու կանանց քաղաքական ակտիվության խթանումը։ 

Կանանց հզորացման ակադեմիայի շրջանակներում Պաուլին Քրիքը հանդիպում է ունենում ակադեմիայի բանախոս, Հայաստանի Հանրապետության հատուկ հանձնարարություններով դեսպան, «Լուսավոր Հայաստան» կուսակցության նախագահ Էդմոն Մարուքյանի և Հայաստանում Նիդերլանդների Թագավորության արտակարգ և լիազոր դեսպան Նիկո Սխեմերսի հետ։

Ծանոթագրություններ 

Նիդերլանդացի պետական գործիչներ
Հաագայի քաղաքապետներ